SET ปิดบวก 11 จุด รับแรงซื้อธีม “เปิดเมือง” แนะจับตาประชุม “เฟด” สัปดาห์หน้า
SET ปิดบวก 11 จุด รับแรงซื้อธีม “เปิดเมือง” โบรกมองสัปดาห์หน้าแกว่งไซด์เวย์ แนะจับตาประชุม “เฟด ช่วงวันที่ 15-16 มิ.ย.นี้
11 มิ.ย. 2564

ผู้สื่อข่าวรายงานว่า ดัชนีตลาดหลักทรัพย์ปิดวันนี้ที่ระดับ 1,636.56 จุด เพิ่มขึ้น 11.29 จุด (+0.69%) มูลค่าการซื้อขาย 106,114.03 ล้านบาท
10 หุ้นดันดัชนีวันนี้

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยวันนี้บวกได้ค่อนข้างดี โดยปรับตัวขึ้นมาตามตลาดภูมิภาคที่ส่วนใหญ่อยู่ในแดนบวก โดยตลาดไม่ได้ตอบรับเชิงลบต่อตัวเลขอัตราเงินเฟ้อสหรัฐที่เพิ่มสูงขึ้นมากกว่าที่คาดการณ์ไว้ เพราะมองว่าเป็นการปรับขึ้นชั่วคราวเท่านั้น
ขณะที่ตลาดฯ ได้รับแรงหนุนจากหุ้น Domestic play ในธีมเปิดเมือง นำโดย AOT และหุ้นกลุ่ม Commodity ที่ได้ประโยชน์จากเรื่องเงินเฟ้อ นำโดย BANPU
โดยสัปดาห์หน้าจะมีการประชุมคณะกรรมการกำหนดนโยบายการเงินของธนาคารกลางสหรัฐ (FOMC)วันที่ 15-16 มิ.ย.นี้ ต้องติดตามว่าจะส่งสัญญาณต่อทิศทางอัตราดอกเบี้ยและการทำ QE อย่างไร โด ยบล.ฟินันเซีย ไซรัส มองว่า ในไตรมาส 4/64 ธนาคารกลางสหรัฐ (เฟด) น่าจะเริ่มชะลอ QE และจะเห็นการปรับขึ้นอัตราดอกเบี้ยนโยบายในช่วงครึ่งหลังปี 65
สำหรับแนวโน้มการลงทุนในสัปดาห์หน้า นายวีระวัฒน์ กล่าวว่า วันนี้ Momentum ค่อนข้างเป็นบวก แต่ Upside ไม่ค่อยมากหลังดัชนีทะลุ 1,600 จุด คาดว่าทิศทางแกว่งตัว sideway
พร้อมให้แนวต้านที่ 1,635-1,640 จุด แนวรับที่ 1,625 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
AOT มูลค่าการซื้อขาย 6,171.89 ล้านบาท ปิดที่ 68.50 บาท เพิ่มขึ้น 3.50 บาท
RCL มูลค่าการซื้อขาย 5,925.77 ล้านบาท ปิดที่ 58.25 บาท ลดลง 5.25 บาท
BANPU มูลค่าการซื้อขาย 4,204.41 ล้านบาท ปิดที่ 15.80 บาท เพิ่มขึ้น 1.30 บาท
TIDLOR มูลค่าการซื้อขาย 3,552.66 ล้านบาท ปิดที่ 45.50 บาท เพิ่มขึ้น 1.75 บาท
KBANK มูลค่าการซื้อขาย 2,874.09 ล้านบาท ปิดที่ 129.00 บาท เพิ่มขึ้น 1.50 บาท